ระเบียบคณะกรรมการคุ้มครองและส่งเสริมภูมิปัญญาการแพทย์แผนไทยระเบียบคณะกรรมการคุ้มครองและส่งเสริมภูมิปัญญาการแพทย์แผนไทยว่าด้วยการจัดทำทะเบียนภูมิปัญญาการแพทย์แผนไทยพ.ศ. ๒๕๕๖ อาศัยอำนาจตามความในมาตรา ๖ (๖) และมาตรา ๑๕แห่งพระราชบัญญัติคุ้มครองและส่งเสริมภูมิปัญญาการแพทย์แผนไทย พ.ศ. ๒๕๔๒อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบมาตรา ๓๓ มาตรา ๔๑ และมาตรา ๔๓ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการคุ้มครองและส่งเสริมภูมิปัญญาการแพทย์แผนไทยจึงออกระเบียบไว้ ดังต่อไปนี้ข้อ ๑ ระเบียบนี้เรียกว่าระเบียบคณะกรรมการคุ้มครองและส่งเสริมภูมิปัญญาการแพทย์แผนไทย ว่าด้วยการจัดทำทะเบียนภูมิปัญญาการแพทย์แผนไทยพ.ศ. ๒๕๕๖ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกระเบียบคณะกรรมการคุ้มครองและส่งเสริมภูมิปัญญาการแพทย์แผนไทยเรื่อง การจัดทำทะเบียนภูมิปัญญาการแพทย์แผนไทย พ.ศ. ๒๕๔๗ข้อ ๔ ให้อธิบดีกรมพัฒนาการแพทย์แผนไทยและการแพทย์ทางเลือกเป็นผู้รักษาการและวินิจฉัยชี้ขาดปัญหาตามระเบียบนี้ข้อ ๕ ในระเบียบนี้ภูมิปัญญาการแพทย์แผนไทย หมายความว่าพื้นความรู้ความสามารถเกี่ยวกับการแพทย์แผนไทยการแพทย์แผนไทย หมายความว่ากระบวนการทางการแพทย์เกี่ยวกับการตรวจ วินิจฉัย บำบัด รักษา หรือป้องกันโรคหรือการส่งเสริมและฟื้นฟูสุขภาพของมนุษย์หรือสัตว์ การผดุงครรภ์ การนวดไทย และให้หมายความรวมถึงการเตรียมการผลิตยาแผนไทย และการประดิษฐ์อุปกรณ์ และเครื่องมือทางการแพทย์ ทั้งนี้โดยอาศัยความรู้หรือตำราที่ได้ถ่ายทอดและพัฒนาสืบต่อกันมาตำราการแพทย์แผนไทย หมายความว่าหลักวิชาการต่าง ๆ เกี่ยวกับการแพทย์แผนไทยทั้งที่ได้บันทึกไว้ในสมุดไทย ใบลานศิลาจารึกหรือวัสดุอื่นใดหรือที่มิได้มีการบันทึกกันไว้แต่เป็นการเรียนรู้หรือถ่ายทอดสืบต่อกันมาไม่ว่าด้วยวิธีใดยาแผนไทย หมายความว่ายาที่ได้จากสมุนไพรโดยตรงหรือที่ได้จากการผสม ปรุง หรือแปรสภาพสมุนไพรและให้หมายความรวมถึงยาแผนโบราณตามกฎหมายว่าด้วยยาตำรับยาแผนไทย หมายความว่าสูตรซึ่งระบุกรรมวิธีการผลิตและส่วนประกอบสิ่งปรุงที่มียาแผนไทยรวมอยู่ด้วยไม่ว่าสิ่งปรุงนั้นจะมีรูปลักษณะใดผู้แจ้ง หมายความว่าผู้แจ้งตำรับยาแผนไทย หรือตำราการแพทย์แผนไทยที่อยู่ในความครอบครอง ดูแล รักษาหรือใช้ประโยชน์ และให้หมายความรวมถึง ผู้คิดค้น ผู้ปรับปรุงหรือพัฒนา หรือผู้สืบทอดภูมิปัญญาการแพทย์แผนไทยตามกฎหมายว่าด้วยการคุ้มครองและส่งเสริมภูมิปัญญาการแพทย์แผนไทยผู้รับแจ้ง หมายความว่านายทะเบียน หรือผู้ที่นายทะเบียนมอบหมายให้รับแจ้งภูมิปัญญาการแพทย์แผนไทยนายทะเบียน หมายความว่านายทะเบียนกลางหรือนายทะเบียนจังหวัดนายทะเบียนกลาง หมายความว่าอธิบดีกรมพัฒนาการแพทย์แผนไทยและการแพทย์ทางเลือกนายทะเบียนจังหวัด หมายความว่านายแพทย์สาธารณสุขจังหวัดหมวด ๑การสำรวจภูมิปัญญาการแพทย์แผนไทย ข้อ ๖ ในการสำรวจภูมิปัญญาการแพทย์แผนไทยอย่างน้อยต้องมีรายการดังต่อไปนี้(๑) แหล่งที่มาของภูมิปัญญาการแพทย์แผนไทย(๒) ผู้แจ้งภูมิปัญญาการแพทย์แผนไทย(๓) รายละเอียดของภูมิปัญญาการแพทย์แผนไทยแบบสำรวจภูมิปัญญาการแพทย์แผนไทย ให้เป็นไปตาม แบบ ภ.ท. ๖ท้ายระเบียบนี้ข้อ ๗ ให้นายทะเบียนจังหวัดมีหน้าที่สำรวจภูมิปัญญาการแพทย์แผนไทยในท้องที่ที่รับผิดชอบโดยให้แจ้งสาธารณสุขอำเภอประสานงานกับหน่วยงานของรัฐองค์การปกครองส่วนท้องถิ่น และเอกชนในท้องที่ที่จะทำการสำรวจและแจ้งการสำรวจไปยังนายทะเบียนกลางเพื่อรวบรวมจัดทำทะเบียนภูมิปัญญาการแพทย์แผนไทยให้นายทะเบียนกลางมีหน้าที่สำรวจภูมิปัญญาการแพทย์แผนไทยทั่วราชอาณาจักรและกรุงเทพมหานครโดยให้ขอความร่วมมือจากองค์กรปกครองส่วนท้องถิ่น หน่วยงานของรัฐและเอกชนในการสำรวจเพื่อรวบรวมจัดทำทะเบียนภูมิปัญญาการแพทย์แผนไทยข้อ ๘ การสำรวจภูมิปัญญาการแพทย์แผนไทยเพื่อใช้ในการจัดทำทะเบียนณท้องที่ใดจะต้องแจ้งแก่บุคคลและชุมชนที่เกี่ยวข้องทราบล่วงหน้าก่อนวันที่ทำการสำรวจและให้กรมพัฒนาการแพทย์แผนไทยและการแพทย์ทางเลือก เป็นผู้ให้คำปรึกษา แนะนำประชาสัมพันธ์ตลอดจนให้ความช่วยเหลือแก่หน่วยงานและบุคลากรที่ดำเนินการสำรวจตำรับยาแผนไทยหรือตำราการแพทย์แผนไทยทั่วราชอาณาจักรข้อ ๙ การบันทึกภูมิปัญญาการแพทย์แผนไทยให้ผู้รับแจ้งจัดทำแบบสำรวจภูมิปัญญาการแพทย์แผนไทยเป็นสามฉบับต้นฉบับให้เก็บไว้ที่สำนักงานของนายทะเบียนที่รับแจ้ง และคู่ฉบับมอบให้ผู้แจ้งและจัดส่งให้กรมพัฒนาการแพทย์แผนไทยและการแพทย์ทางเลือกฝ่ายละหนึ่งฉบับข้อ ๑๐ ในกรณีที่มีผู้รวบรวมตำรับยาแผนไทยหรือตำราการแพทย์แผนไทยมาก่อนให้กรมพัฒนาการแพทย์แผนไทยและการแพทย์ทางเลือกประสานงาน เพื่อรวบรวมข้อมูลไว้เพื่อใช้ในการจัดทำทะเบียนหมวด ๒การจัดทำทะเบียนภูมิปัญญาการแพทย์แผนไทย ข้อ ๑๑ ให้กรมพัฒนาการแพทย์แผนไทยและการแพทย์ทางเลือกรวบรวมข้อมูลภูมิปัญญาการแพทย์แผนไทยที่ได้จากการสำรวจตามข้อ ๗ เพื่อให้นายทะเบียนกลางจัดทำทะเบียนภูมิปัญญาการแพทย์แผนไทยข้อ ๑๒ การจัดทำทะเบียนภูมิปัญญาการแพทย์แผนไทยให้นายทะเบียนกลางตรวจสอบและจำแนกข้อมูลภูมิปัญญาการแพทย์แผนไทยลงในแบบทะเบียนเพื่อแยกประเภทภูมิปัญญาการแพทย์แผนไทยออกเป็น(๑) ตำรับยาแผนไทยหรือตำราการแพทย์แผนไทยที่อยู่ในความครอบครองของบุคคล และนิติบุคคล(๒) ตำรับยาแผนไทยหรือตำราการแพทย์แผนไทยที่อยู่ในความครอบครองของหน่วยงานของรัฐ(๓) ตำรับยาแผนไทยหรือตำราการแพทย์แผนไทยที่หน่วยงานของรัฐเป็นผู้คิดค้น ปรับปรุง หรือพัฒนาหรือส่งเสริมให้มีการใช้ในระบบบริการทางการแพทย์ และการสาธารณสุขแบบทะเบียนภูมิปัญญาการแพทย์แผนไทย ให้เป็นไปตามแบบ ภ.ท. ๖/๑ท้ายระเบียบนี้หมวด ๓การรวบรวมและการเปิดเผยข้อมูลภูมิปัญญาการแพทย์แผนไทย ข้อ ๑๓ ให้กรมพัฒนาการแพทย์แผนไทยและการแพทย์ทางเลือกเก็บรวบรวมทะเบียนภูมิปัญญาการแพทย์แผนไทยที่ได้จัดทำไว้ตามข้อ ๑๒โดยให้จัดพิมพ์รายชื่อตำรับยาแผนไทยและตำราการแพทย์แผนไทยเผยแพร่แก่ประชาชนเพื่อให้สามารถค้นคว้า อ้างอิง และตรวจสอบได้ข้อ ๑๔ การจัดทำทะเบียนภูมิปัญญาการแพทย์แผนไทยให้ระบุชื่อตำรับยาแผนไทยหรือตำราการแพทย์แผนไทยสรรพคุณโดยที่ไม่มุ่งหมายจะเปิดเผยสูตร วิธีการปรุงหรือรายละเอียดอื่นใดอันเป็นสิทธิส่วนบุคคลเพื่อให้ได้มาซึ่งข้อมูลในการจดทะเบียนสิทธิในภูมิปัญญาการแพทย์แผนไทยส่วนบุคคลหมวด ๔บทเฉพาะกาล ข้อ ๑๕ ภูมิปัญญาการแพทย์แผนไทยที่ได้จากการสำรวจตามระเบียบคณะกรรมการคุ้มครองและส่งเสริมภูมิปัญญาการแพทย์แผนไทยเรื่อง การจัดทำทะเบียนภูมิปัญญาการแพทย์แผนไทย พ.ศ. ๒๕๔๗ ให้ถือเป็นการสำรวจภูมิปัญญาการแพทย์แผนไทยตามระเบียบนี้ด้วยประกาศณ วันที่ ๑๑ มกราคม พ.ศ. ๒๕๕๖ณรงค์ สหเมธาพัฒน์ปลัดกระทรวงสาธารณสุขประธานกรรมการคุ้มครองและส่งเสริมภูมิปัญญาการแพทย์แผนไทย[เอกสารแนบท้าย]๑. แบบสำรวจภูมิปัญญาการแพทย์แผนไทย (แบบ ภ.ท. ๖)๒. แบบทะเบียนภูมิปัญญาการแพทย์แผนไทย (แบบ ภ.ท. ๖/๑)(ดูข้อมูลจากภาพกฎหมาย)ปริยานุช/ผู้จัดทำ๖ กุมภาพันธ์๒๕๕๖อุษมล/ผู้ตรวจ๑๑ กุมภาพันธ์๒๕๕๖[๑] ราชกิจจานุเบกษาเล่ม ๑๓๐/ตอนพิเศษ ๑๕ ง/หน้า ๔/๑ กุมภาพันธ์ ๒๕๕๖